2010/0326 (COD)

KOMISJONI TEATIS EUROOPA PARLAMENDILE (esitatud Euroopa Liidu toimimise lepingu artikli 294 lõike 6 alusel) nõukogu seisukoha kohta,

seoses komisjoni teatisega Euroopa Parlamendile (esitatud Euroopa Liidu toimimise lepingu artikli 294 lõike 6 alusel), mis käsitleb nõukogu esimesel lugemisel võetud seisukohta Euroopa Parlamendi ja nõukogu direktiivi vastuvõtmise kohta, millega muudetakse nõukogu direktiivi 2000/75/EÜ lammaste katarraalse palaviku vastase vaktsineerimise osas

1. TAUST

Euroopa Parlamendile ja nõukogule ettepaneku edastamise kuupäev (dokument KOM(2010) 666/EÜ (lõplik) – / COD): 2010/0326 | 15. november 2010 |

Euroopa Majandus- ja Sotsiaalkomitee arvamuse kuupäev: | 15. märts 2011 |

Euroopa Parlamendi arvamuse kuupäev, esimene lugemine: | 7. aprill 2011 |

Nõukogu seisukoha vastuvõtmise kuupäev: | 15. detsember 2011 |

Komisjon esitas 15. novembril 2010 seadusandjale ettepaneku võtta vastu nõukogu direktiiv, millega muudetakse direktiivi 2000/75/EÜ[1] lammaste katarraalse palaviku vastase vaktsineerimise osas (KOM(2010)666); lammaste katarraalne palavik on mäletsejalisi (veised, lambad, kitsed) ohustav haigus, mis on viimasel aastakümnel põhjustanud ELis suurt majanduslikku kahju. Komisjoni ettepaneku õiguslik alus on nõukogu 17. detsembri 1992. aasta direktiiv 92/119/EMÜ (millega seatakse sisse üldised ühenduse meetmed teatavate loomahaiguste tõrjeks ja konkreetsed meetmed seoses sigade vesikulaarhaigusega),[2] eriti selle direktiivi artikli 15 teine taane.

Nõukogus toimunud arutelude käigus ei olnud ükski liikmesriik ettepaneku teksti vastu, kui seda 13. jaanuaril 2011. aastal juhtivate veterinaarametnike ning põllumajandusnõunike/-atašeede kohtumiste tehnilistel arupidamistel tutvustati. COREPER tunnistas üksmeelselt küsimuse kiireloomulisust ning võttis 26. jaanuaril 2011 liikmesriikide seisukoha ilma aruteludeta vastu. COREPERi eesistuja edastas komisjoni ettepaneku 26. jaanuaril 2011 kirja teel Euroopa Parlamendile; ettepanekule oli lisatud kaasseadusandjate muudatusettepanek, mille kohaselt tuleks pärast seadusandlikku tavamenetlust võtta õigusliku alusena kasutusele ELi toimimise lepingu artikli 43 lõige 2. COREPER palus parlamendil teemaga viivitamata tegeleda, et komisjoni ettepaneku tähtaegadest kinni pidada.

Euroopa Parlament võttis vastu oma seisukoha esimesel lugemisel 7. aprillil 2011. Komisjon oma ettepanekut esimese lugemise põhjal ei muutnud. Nõukogu on juba teatanud oma toetusest komisjoni ettepanekus esitatud meetmetele ja on valmis toetama ka Euroopa Parlamendi poolt heaks kiidetud väiksemaid muudatusi.

Vastavustabelite horisontaalse küsimuse osas tuleb jõuda institutsioonidevahelisele kokkuleppele, mida on 29. septembril 2011 juba toetanud konkurentsivõime nõukogu ja 20. oktoobril 2011 Euroopa Parlamendi presidentide konverents.

Nõukogu võttis oma seisukoha vastu esimesel lugemisel 15. detsembril, et jõuda varajasele kokkuleppele teisel lugemisel.

Majandus- ja Sotsiaalkomitee võttis oma arvamuse vastu 15. märtsil 2011 (NAT/512). Raportöör on Ludvík Jírovec.

2. KOMISJONI ETTEPANEKU EESMÄRK

Komisjoni ettepaneku eesmärk on suurendada lammaste katarraalse palaviku vastase vaktsineerimise paindlikkust, et loomi oleks võimalik vaktsineerida ka väljaspool piirkondi, kus kehtivad loomade liikumispiirangud.

Komisjoni ettepanekuga muudetakse nõukogu direktiivi 2000/75/EÜ. Direktiivi artiklit 5 muudetakse, et anda pädevatele ametiasutustele võimalus lubada loomi konkreetse riski hindamise põhjal lammaste katarraalse palaviku vastu vaktsineerida. Direktiivi 2000/75/EÜ artikli 8 lõike 2 punkti b muudatuse kohaselt ei tohi järelevalvetsoonis loomi vaktsineerida nõrgestatud elusvaktsiiniga. Direktiivi artikli 10 lõiget 2 muudetakse ettepaneku kohaselt nii, et järelevalvetsoonis praegu kehtiv mis tahes vaktsineerimise keeld kehtiks üksnes nõrgestatud elusvaktsiinide kasutamise suhtes ning seega oleks lubatud vaktsineerimine turvalisemate inaktiveeritud vaktsiinidega.

Peale selle nähakse komisjoni ettepanekus ette, et kui liikmesriigid eespool kirjeldatud sätted vastu võtavad, edastavad nad kõnealuste sätete teksti ning kõnealuste sätete ja käesoleva direktiivi vahelise vastavustabeli komisjonile.

3 . MÄRKUSED NÕUKOGU SEISUKOHA KOHTA

Nõukogu on seisukohal, et õigusliku alusena tuleks komisjoni pakutu asemel kasutada ELi toimimise lepingu artikli 43 lõiget 2, kuna Lissaboni lepingu kohaselt kohaldatakse artikli 43 alusel esitatud ettepanekute suhtes seadusandlikku tavamenetlust. Komisjon ei ole õigusliku aluse muutmise vastu.

Kuna nõukogu nõustub komisjoni ettepanekus esitatud võimalusega vaktsineerida loomi lammaste katarraalse palaviku vastu ka väljaspool neid piirkondi, kus kehtivad loomade liikumispiirangud, toetab komisjon nõukogu seisukohta.

Võttes arvesse vastavustabelite küsimuses peetavate institutsioonidevaheliste arutelude tõttu tekkinud viivitust direktiivi eelnõu vastuvõtmisel, kavatseb nõukogu edasi lükata selle direktiivi täitmiseks vajalike riiklike õigus- ja haldusnormide vastuvõtmise, avaldamise ja kohaldamise tähtajad. Komisjon on tähtaegade edasilükkamisega nõus, kuna see sobib kokku järgmise vaktsineerimishooajaga.

Nõukogu on vastu nõudele koostada kõnealuse ettepaneku jaoks vastavustabel. Võttes arvesse olemasolevasse direktiivi (mis on siseriiklikku õigusesse üle võetud juba kümme aastat tagasi) tehtavate muudatuste väikest arvu ning nende muudatuste ülevõtmise lihtsat kontrollitavust, võib komisjon olla nõus sellega, et vastavustabeleid käsitlevat sätet kõnealusesse direktiivi ei lisata.

Euroopa Parlamendi muudatusettepanekud käsitlevad peaasjalikult artikli 43 lõike 2 kasutamist õigusliku alusena ning uute rakendamistähtaegade kehtestamist, et tagada direktiivi jõustamine enne vaktsineerimishooaja algust. Need muudatused probleeme ei tekita. Institutsioonidevahelised arutelud vastavustabelite küsimuses on siiski takistanud ettepaneku edasiliikumist.

4. KOKKUVÕTE

Komisjonil on hea meel nõukogu seisukoha üle esimesel lugemisel, mis võimaldab saavutada varajase kokkuleppe teisel lugemisel.

[1] Nõukogu 20. novembri 2000. aasta direktiiv 2000/75/EÜ, millega kehtestatakse erisätted lammaste katarraalse palaviku tõrjeks ja likvideerimiseks (EÜT L 327, 22.12.2000, lk 74).

[2] EÜT L 62, 15.3.1993, lk 69.